AaB har scoret hele 10 gange i deres seneste to kampe. Og derfor var der nok mange nordjyder, der håbede på endnu et målshow, da AaB søndag eftermiddag tog imod striberne fra Odense. Men også dagens modstandere fra OB kom med en storsejr i bagagen. I den seneste runde af Superligaen bankede de nemlig AC Horsens med 4-0. Og fynboerne, der kom skidt i gang med sæsonen, har hentet otte point i de seneste fem kampe. Da kampen blev sparket i gang satte hjemmeholdet sig på spillet, dog uden at komme frem til de store chancer. Der skulle en fejl i den aalborgensiske forsvarskæde til, for at odenseanerne blev farlige. Og så blev de også rigtig farlige. AaB forsvaret sendte uden for eget felt bolden i fødderne på OB’s Casper Nielsen, som kvitterede med elegant at dreje bolden op i det fjerneste målhjørne fra kanten af feltet. Jacob Rinne i AaB-målet havde ingen chance for at nå op til den. I anden halvleg var det igen AaB, der sad på det meste af spillet. Men ligesom i første halvleg manglede hjemmeholdet den sidste skarphed. I slutminutterne forsøgte nordjyderne desperat at redde bare et enkelt point, da de sendte målmand, Jacob Rinne, med op ved et frispark dybt inde i dommerens tillægstid. Rinne fik hovedet på indlægget, men Sten Grytebust kunne uden problemer gribe bolden, og i samme sekund blev kampen fløjtet af. OB kunne dermed strække armene i vejret og tage tre point med hjem efter en sejr op 0-1. AaB bliver dermed liggende på tredjepladsen i tabellen med 18 point i 11 kampe.

Opsummering:
Nordjyderne manglede skarpheden, da de fik besøg af OB.